గోదావరి
గోదావరి నది భారత దేశములో గంగ, సింధు తరువాత అతి పెద్ద నది. ఇది మహారాష్ట్ర లోని నాసిక్ దగ్గరలోని త్రయంబకంలో, అరేబియా సముద్రానికి 80 కిలో మీటర్ల దూరంలో జన్మించి,నిజామాబాదు జిల్లా రెంజల్ మండలం కందకూర్తి వద్ద తెలంగాణలోకి ప్రవేశిస్తుంది. ఆ తర్వాత ఆదిలాబాదు,కరీంనగర్, ఖమ్మం జిల్లాల గుండా ప్రవహించి ఆంధ్ర ప్రదేశ్ లోనికి ప్రవేశించి తూర్పు గోదావరి మరియు పశ్చిమ గోదావరి జిల్లాల గుండా ప్రవహించి బంగాళా ఖాతములో సంగమిస్తుంది. గోదావరి నది మొత్తం పొడవు 1465 కిలోమీర్లు . ఈ నది ఒడ్డున చాలా ప్రఖ్యాత పుణ్యక్షేత్రములు మరియు పట్టణములు ఉన్నాయి. భద్రాచలము, రాజమండ్రి వంటివి కొన్ని. ధవళేశ్వరం దగ్గర అఖండ గోదావరి (గౌతమి) ఏడు పాయలుగా చీలుతుంది. అది గౌతమి, వశిష్ఠ, వైనతేయ, ఆత్రేయ, భరద్వాజ, తుల్యభాగ మరియు కశ్యప. ఇందులో, గౌతమి, వశిష్ఠ, వైనతేయలు మాత్రమే ప్రవహించే నదులు. మిగిలినవి అంతర్వాహిని లు. ఆ పాయలు సప్తర్షుల పేర్ల మీద పిలువబడుతున్నాయి.
మాండవీ నది
మాండవి లేదా మహాదాయి గోవా, కర్ణాటక రాష్ట్రాల్లో ప్రవహించే నది. "గోవా జీవ నాడి"గా దీన్ని అభివర్ణిస్తారు. 77 కిలోమీటర్ల దూరం ప్రవహించే ఈ నది 29 కిలోమీటర్లు కర్ణాటకలో, 52 కిలోమీటర్లు గోవాలో ప్రవహిస్తుంది.  కర్ణాటకలోని బెల్గాం జిల్లాలో పశ్చిమ కనుమల్లోని భీమ్ గాడ్ వద్ద 30 నీటి చెలమల సమూహం నుంచి ఏర్పడింది. కర్ణాటకలో 2,032 చదరపు కిలోమీటర్లు, గోవాలో 1,580 చదరపు కిలోమీటర్ల ఆయకట్టుకు సాగునీరు అందిస్తోంది. మాండవీ నది యొక్క నీలిరంగు నీటితో దూద్ సాగర్ జలపాతం, వరపోహా జలపాతం వంటి అనేక అందమైన జలపాతాలు ఏర్పడ్డాయి.